
REZUMAT 


Într-o epocă în care „sentimentul românesc, dragostea pentru cultură şi inteligența muzicală 
şi-au găsit modalităţi ideale de organizare” (Laura Manolache), Wilhelm Georg Berger se 
afirmă din perspectiva unui muzician total, îndreptat deopotrivă spre experienţele vieţii de 
interpret, spre dimensiunile universului componistic şi spre latura analitică, muzicologică. 
Ca urmare, universul muzicologic bergerian, a cărui principală caracteristică este tendința 
muzicologului de a evita limbajul preponderent tehnic şi analizele muzicale stricte, aduce în 
prim-plan idei şi concepte puternic individualizate. Această direcţie este surprinsă şi în 
studiul de faţă, ce propune un periplu în universul cvartetului de coarde, la care Berger se va 
raporta nu doar prin prisma dimensiunii istoriografice, ci şi prin aprecieri de ordin estetic şi analitic. 
Având drept reper aceste coordonate am încercat, pe cât posibil, să urmăresc modul în care 
muzicologul fixează direcţiile centrale ale creației cvartetistice vest-europene de până în primele 
decenii ale secolului XX. În această ambianță, Berger sugerează faptul că lărgirea tipologiilor de 
cvartet de coarde reprezintă un mijloc de a defini ethosul literaturii moderne de cvartet românesc, 
„elocventă şi deosebit de variată sub raportul problematicii şi al modalităților specifice de realizare” 
şi menită la rândul ei să demonstreze că, „dincolo de delimitarea sa precisă ca gen, cvartetul de 
coarde poate fi privit drept o întinsă zonă stilistică, în care principalele modalități de conturare şi 
arcuire ale discursului muzical se înlănțuiesc în chip minuţios, din aproape în aproape”. 

Cuvinte cheie: Wilhelm Georg Berger, cvartet de coarde, stil, evoluţie 


Motto 


„Cvartetul de coarde — ca gen de creaţie 
dintre cele mai distincte şi precise — este în 
lumea muzicii culte astrul cel mai tânăr. (...) El 
reprezintă, în contextul muzicii din ultimele 
două secole, o disciplină şi o modalitate 
artistică de prim rang, un gen muzical de 
maximă concentrare şi riguroasă organizare 
sonoră, un focar viu, puternic şi inepuizabil al 
muzicii instrumentale de cameră.”! 


Studiul de faţă își propune un periplu în universul cvartetului de coarde, o 
călătorie muzicală avându-l drept ghid pe Wilhelm Georg Berger, în ipostaza de 
muzicolog. Cele două volume ale sale destinate acestui gen muzical? reprezintă un tot 
unitar, ele evidențiind modul în care Berger îmbină dimensiunea istoriografică cu 
aprecieri estetice şi observaţii analitice. Modul în care autorul surprinde viziunea şi 
intenția compozitorilor în ceea ce priveşte evoluția genului se bazează pe o permanentă 
raportare la întreaga afirmare artistică, dar şi pe o privire asupra epocilor istoriei muzicii 
în diverse spaţii geografice europene, scopul fiind acela de a dovedi că, „dincolo de 
delimitarea sa precisă ca gen, cvartetul de coarde poate fi privit drept o întinsă zonă 
stilistică, în care principalele modalităţi de conturare şi arcuire ale discursului muzical se 
înlănţuiesc în chip minuţios, din aproape în aproape” 3 

Astfel, pornind de la principii aplicate și în alte lucrări de mari dimensiuni, 
precum. volumele referitoare la muzica de cameră şi la evoluţia şi estetica muzicii 
simfonice“, Wilhelm Georg Berger surprinde traseul evolutiv al cvartetului de coarde, ce 
îşi cunoaşte originile în tipologia sonatei a quatro specifică epocii precursoare 
clasicismului. Ca urmare, despre un început propriu-zis al „actelor de trainică întemeiere 
a unui concept specific de cvartet de coarde şi de consolidare a unor izbânzi succesive”5 
se poate vorbi începând cu creaţia lui Joseph Haydn, ale cărui prime 18 lucrări sunt 
privite drept „un traseu către o perioadă decisivă, în care se va naşte cu adevărat tipul 
cvartetului clasic”.5 Ca urmare, în viziunea lui Wilhelm Georg Berger, seria de lucrări op. 
17 este percepută drept o „proclamaţie a învingătorului, Haydn adunând aici tot ce 
poate găsi util unei dramaturgii complexe, pentru a face din cvartetul de coarde focarul 


1 Wilhelm Georg Berger, în Cvartetul de coarde — de la Haydn la Debussy, Editura Muzicală a Uniunii 
Compozitorilor din R.S.R., Bucureşti, 1970, p. 3 şi p.7. 

2 Wilhelm Georg Berger, Cvartetul de coarde — de la Haydn la Debussy, op. cit., şi Cvartetul de coarde — de la 
Reger la Enescu, Editura Muzicală, Bucureşti, 1979. 

3 Wilhelm Georg Berger, Cvartetul de coarde — de la Haydn la Debussy..., pp.5-6. 

4 Este vorba despre lucrările Ghid de muzică instrumentală de cameră, Muzica simfonică barocă-clasică, 
Muzica simfonică romantică, Muzica simfonică romantică-modernă, Muzica simfonică modernă-contemporană 
şi Muzica simfonică contemporană, publicate la Editura Muzicală, Bucureşti, între anii 1965-1977. 

5 Berger, Cvartetul de coarde — de la Haydn la Debussy..., p.7. 

cel mai bogat al muzicii instrumentale”! O pătrundere a lui Haydn pe tărâmul 
certitudinilor este remarcată prin amplele referiri la Cvartetele ruseşti op. 33 sau la ciclul de 
lucrări op. 64, în care atrage atenţia asupra faptului că Haydn creează „un cosmos 
cvartetistic în care cele mai meticuloase şi savante combinaţii contrapunctice se 
integrează cu naturalețe în păienjenişul de linii, motive, armonii şi ritmuri” 2 În acestea, 
autorul intuieşte apropierea de apogeu — op. 74 şi 76 —, lucrări caracterizate prin teme cu 
profil concertant şi cu un discurs mult mai dens, ce reflectă o fază de simfonizare a 
dramaturgiei.’ 

Următorul reper în evoluția cvartetului are ca punct de plecare trunchiul comun 
din care au evoluat deopotrivă muzica lui Haydn şi cea a lui Wolfgang Amadeus 
Mozart: „atât Haydn cât şi Mozart au făcut parte la începuturile activității lor 
componistice din roditorul strat al muzicienilor preclasici”.+ Primele lucrări mozartiene 
(cele şase Cvartete italiene — în care părţile lente surprind o întrepătrundere între expresia 
barocă târzie şi aluzii la stilul galant) reflectă o sinteză între principiile conceptului 
polifonic şi cel al monodiei acompaniate,compozitorul experimentând, în acelaşi timp, 
trecerea „de la divertismentul facil spre cvartetul măiestrit, investit cu o problematică 
superioară”.5 Treptat, Mozart va fi surprins din perspectiva de „mare legiuitor al 
concepției clasice pe tărâmul cvartetului”€, lucrări definitorii fiind cele şase Coartete 
vieneze. Cantabilitatea instrumentală remarcabilă a acestora dovedeşte că genul a 
devenit acum „marele laborator în care se obțin datele principale ale stilului nou, 
clasic”7, caracterizat printr-o „muzică extraordinară şi deschizătoare de drumuri, în care 
vocile se împletesc, se întrepătrund şi se întregesc, imprimând discursului muzical o 
fluenţă şi o eficiență fără precedent”.5 Totodată, în Cvartetul în fa major, Mozart este 
văzut drept „creatorul unei lumi de stări emoționale infinit gradate şi în permanentă 
prefacere”, drept cel care „a ştiut să asigure torţei cvartetului de coarde lumini de unică 
forță şi strălucire, ducând-o în cele din urmă în Olimpul muzicii însăşi, de unde sclipeşte 
peste spațiu şi timp, permanent şi înviorător”.10 

Afirmarea compozitorului Ludwig van Beethoven drept un „artist care merge 
tot mai departe”!! este pe deplin dovedită prin analiza minuțioasă în plan stilistico- 
estetic pe care o realizează Wilhelm Georg Berger. Astfel, prin prisma unor cvartete 
precum op. 15, 59, 74 şi 95, ni se atrage atenţia asupra unei noi dimensiuni, deopotrivă în 


1 Idem, p. 16. 

2 Idem, p. 25. 

3 Idem, pp. 27-31. 
4 Idem, p. 53. 

5 Idem, pp.36-37. 
6 Idem, p. 38. 

7 Idem, p. 39. 

8 Idem, p. 42. 

? Idem, p. 50. 

10 Idem, p. 33. 

11 Wilhelm Georg Berger, op. cit., p. 67. 


plan melodic, dramatic şi arhitectonic. În ceea ce priveşte ultimele lucrări, op. 127, 130, 
131, 132 şi 135, acestea sunt percepute drept „cele mai înalte creații de acest gen ale 
spiritului uman”!. Ele reprezintă, în viziunea lui Berger, impunerea lui Beethoven drept 
compozitorul care „s-a străduit să cuprindă întreaga experiență multidimensională 
dobândită de făuritorii cvartetului, el turnând în această sinteză năzuinţele sale şi crezul 
puternic şi nobil de muzician şi gânditor umanist” 2? 

Perspectivele analitice bergeriene, la nivelul cărora continuitatea şi conturarea 
unor imagini paralele pot fi considerate ca având o anume dimensiune leit-motivică, se 
fac remarcate şi în ceea ce priveşte amplasarea creaţiei lui Franz Schubert în contextul 
evoluţiei genului de cvartet. Astfel, se constată că, „în timp ce Beethoven impulsionase 
dezvoltarea cvartetului de coarde spre înălțimi cu aer rarefiat, spre o problematică de 
ordin filozofic tot mai înaltă”, Schubert va fi cel care „va asigura prin capodoperele sale 
linia de continuitate a cvartetului de coarde, ajungând la germenii unei autonomii 
stilistice unice în felul ei în ambianța muzicii vieneze”.+ De asemenea, Wilhelm Georg 
Berger îl consideră pe Schubert ca fiind inițiatorul unei noi dimensiuni a cvartetului, 
conturând tipologia celor două Cuartete op. 125, lucrări prin care compozitorul „reuşeşte 
să statornicească una dintre cele mai emoționante formulări pe tărâmul cvartetului liric, 
clasic în esenţă, însă impregnat şi cu un filon romantizat ce străbate pretutindeni”.5 
Această dimensiune lirică nu reprezintă decât un punct de pornire pentru o 
întrepătrundere între ethosuri diverse, Coartetul op. 29 fiind perceput drept un poem 
de mari dimensiuni, dar şi un mijloc de investigaţie în vederea realizării Marii simfonii, 
în timp ce în Cvartetul în re minor, Moartea şi fata, dramaturgia va căpăta o ambianţă 
sonoră derivată din spiritul dramatic al liedului şi din ecoul prelung al baladei.5 

Perspectiva unei analize minuţioase caracterizează şi amplele referiri la evoluția 
cvartetului de factură romantică, deceniul al treilea din secolul al XIX-lea — unul dintre 
cele mai importante stadii ale genului din istoria muzicii — fiind marcat de prezenţa lui 
Felix Mendelssohn-Bartholdy. Prin cvartetele sale de coarde, acesta „a creat marea punte 
dintre muzica unor epoci distincte”, profilându-se drept „un continuator cu profunde 
însuşiri creatoare, un clasicist romantic, capabil de a deschide perspective noi” (aşa cum 
sunt, în op. 44 şi în op. 81, desfăşurările unor imagini feerice ce ţin de sfera Cântecelor fără 
cuvinte). Totodată, Mendelssohn-Bartholdy dovedeşte că este „capabil să reunească într-o 
sinteză organică şi strălucită valenţe clasice aureolate de un suflu proaspăt, unic, de o 
sensibilitate romantică, de aleasă calitate” (trăsături surprinse în primele opus-uri, ce au la 


! Idem, p. 68. 
? Idem, ibidem. 
3 Idem, p. 120. 
4 Idem, ibidem. 
5 Idem, p. 126. 
6 Idem, pp. 135-136. 

bază stilul de sinteză mozartian, dramaturgia beethoveniană şi meditaţia în jurul liedului, 
derivată din scriitura cvartetistică schubertiană).! 

Trăsăturile începutului de romantism se reflectă şi în creația lui Robert 
Schumann, care, în viziunea lui Berger, impune lucrărilor sale „o nouă concizie, un nou 
echilibru, o superioară problematică ideatică”2. Astfel, cele trei Coartete op. 43 surprind 
existența unor „forme dense, printr-o scriitură complexă, care să însumeze toate 
cuceririle tehnicii de compoziție”, menite să ilustreze tipologia adevăratelor modele de 
cvartet liric. Astfel, compozitorul „se apropie de modelele clasice, nu pentru a le imita, ci 
pentru a le lumina drumul”3. 

„Marile sinteze” ale scriiturii cvartetului romantic sunt surprinse prin prisma 
viziunii bergeriene asupra creaţiei unor compozitori precum Johannes Brahms sau 
Edvard Grieg. Având drept reper „temeiul conceptelor afirmate de Schubert, 
Mendelssohn şi Schumann”, Brahms se impune drept un „continuator conştient al marii 
tradiții străjuite de Beethoven”. Prin Edvard Grieg, devine posibilă transformarea 
genului de cvartet de coarde într-o frescă, în care „pasta armonică ritmată” înlocuiește 
„tradiționala polifonie”, iar imaginile constituie nucleul unei forme monumentale. 
Cvartetul op. 27 este considerat „un veritabil prototip epic, mesager al nordului în 
colocviul european asupra specificității genului în contextul romantismului târziu”5. Linii 
de continuitate sunt urmărite de Berger la Antonin Dvorak, „cel care găseşte, alături de 
Brahms, acel minunat echilibru dintre rațiune şi pasiune, dintre fantezie şi firesc, dintre 
impulsuri de ordin subiectiv şi obiectiv”. De asemenea, autorul constată că lucrările de 
gen ale lui Piotr Ilici Ceaikovski şi Aleksandr Borodin tind către dobândirea unei 
autonomii stilistice, posibilă prin înnoirea şi potențarea unor elemente cristalizate prin 
marile tradiții.S 

Evoluţia ulterioară este evidenţiată de Wilhelm Georg Berger urmărind ethosul 
cvartetelor semnate de Hugo Wolf. Aici libertatea formei şi exprimarea subiectivă 
reprezintă „sincere mărturii despre stadiul unor căutări legitime”7. Lui Wolf i se adaugă 
Giuseppe Verdi, care surprinde în cvartetul său rigoarea clasică, melosul cantabil şi 
improvizatoric sau mişcări libere, „impregnate cu efecte dramatizante deduse din 
domenii străine cvartetului”8, precum şi Cesar Franck, care „se refugiază în domeniul 
muzicii absolute şi al meditaţiei lirice”, creând „un poem static şi monumental” .? 


1 Wilhelm Georg Berger, op. cit., pp. 148; 152-156. 
2 Idem, p. 161. 
3 Idem, pp.160-163. 
4 Idem, p. 172. 
5 Idem, pp. 190-191. 
ê Idem, pp. 204-213. 
7 Idem, p. 218. 
8 Wilhelm Georg Berger, op. cit., pp. 219-220. 
° Idem, p. 225. 

Totul culminează cu „atitudinea sintetizatoare între vechi şi nou”, pe care 
muzicologul o distinge în scriitura Coartetului op. 10 de Claude Debussy. Acesta se 
dovedeşte a fi creatorul unei arte tipic franceze, contopind „elemente principale ale 
tehnicii componistice, obținând esențe de tării încă necunoscute, substanțe primare apte 
de a susţine înnoite dezvoltări”!. Totodată, acesta este un nou moment în care Berger 
subliniază ideea de continuitate, remarcând că cele două lucrări definitorii pentru 
impresionismul muzical — Cvartetul de coarde în sol minor de Debussy şi Cvartetul de coarde 
în fa major de Ravel — ilustrează „o unitate perfectă, dominând orizontul muzicii 
franceze”, cele două cvartete reliefându-se în peisajul muzical al epocii „ca soarele şi 
luna” 2 

În felul acesta pătrundem în creaţia de secol XX, când tipologia cvartetului de 
coarde cunoaşte o evoluție multiplană, definitorii fiind aspectul arhitectonic şi cel 
dramaturgic. Berger descrie aici din punct de vedere stilistic compozitori precum Max 
Reger (ale cărui cvartete denotă „o măsură a măiestriei componistice datorită căreia 
elaborarea formei conferă întregului un echilibru lăuntric de aleasă calitate”3), Paul 
Hindemith (ce sugerează prin cvartetele sale „o lume deschisă mereu contemplării”, o 
punte între tradiție şi stilul propriu?) sau Arthur Honegger, perceput drept un „meşter 
iscusit al genului”, cu o gândire trează şi o atitudine de neclintit.” 

Noua dimensiune a cvartetului de coarde este surprinsă de Wilhelm Georg 
Berger şi în ceea ce priveşte stilul definitoriu pentru cea de-a Doua Şcoală Vieneză. 
Tipologia cvartetului schânbergian ilustrează o scriitură instrumentală expresivă, 
valorificată în interiorul unor forme ce amintesc de poemul lisztian.€. La rândul său, 
Anton Webern se impune drept „un gânditor al liricului” şi totodată un „explorator de 
ţinuturi aflate de regulă în afara razei uzuale de observaţie”, orientându-se „hotărât spre 
tipul ciclului de piese şi al suitei concertante”7, în timp ce Alban Berg conferă cvartetului 
de coarde o nouă dimensiune, aceea de „avanpost al genurilor scenice”, o „psihogramă 
tulburătoare, datorită deschiderilor pe care le oferă, a trimiterilor în plan moral”.5 Nu 
este trecută cu vederea nici estetica cvartetului bartokian, ce afirmă personalitatea unui 
compozitor „care a dat cvartetului modern impulsuri şi soluţii tipologic importante, dar 
şi o nouă înfăţişare sub raport dramaturgic”? . În viziunea lui Berger, Bela Bartók pune 
semnul de egalitate între cvartet de coarde, operă de artă, operă de idei", făcând de 


l Idem, p. 227. 
2 Wilhelm Georg Berger, Cvartetul de coarde — de la Reger la Enescu, op. cit., p. 64. 
3 Idem, p. 49. 
4 Idem, pp. 119-120. 
5 Idem, pp. 125-126. 
ê Idem, p. 54. 
7 Idem, pp. 98-99. 
5 Idem, p. 108. 
? Idem, p.71. 
10 Idem, p. 83. 

asemenea posibilă valorificarea melosului folcloric prin „revenirea pe o nouă treaptă 
stilistică, la izvoarele artei sale, la tiparele caracteristice muzicilor populare”.! 

Perspectiva bergeriană surprinde şi dramaturgia cvartetului în muzica rusă, 
fiind subliniat faptul că atât Serghei Prokofiev, cât şi Dmitri Şostakovici accentuează 
accepțiunile tipului de cvartet liric, remodelând structura sonoră, „tradiționalul şi 
modernul tinzând să se unească într-o clasicitate nouă, unde naivul şi sentimentalul se 
întrepătrund într-o substanţă calitativ modernă, la nivelul unei fresce, a unei picturi fără 
de cadru, ce se revarsă în planuri din ce în ce mai largi” 2? 

Toate aceste caracteristici, menite să dovedească lărgirea tipologiilor de cvartet 
de coarde, reprezintă în concepţia muzicologică bergeriană un mijloc de a surprinde 
ethosul literaturii moderne de cvartet românesc, „elocventă şi deosebit de variată sub 
raportul problematicii şi al modalităţilor specifice de realizare” 3 Astfel, prima jumătate a 
secolului trecut este marcată de existența a două modalități compoziționale referitoare 
la alcătuirea discursului muzical cvartetistic având la bază forme sonore larg 
desfăşurate: cea bazată pe procese tematice dezvoltătoare şi cea în care se distinge 
principiul discursivităţii rapsodice. Ambele vor fi integrate, treptat, în forme şi 
cicluri de mişcări specifice dimensiunii stilistice clasico-romantice, fapt pentru care 
cvartetele româneşti se caracterizează, din perspectiva analizei bergeriene, printr-o 
natură intimă, ele aparţinând în totalitate tipologiei lirice şi concertante. 

Raportându-se la patru coordonate stilistico-estetice distincte, Wilhelm Georg 
Berger constată faptul că „şirul cvartetelor de coarde româneşti” aparținând perioadei 
timpuriu-moderne este marcat prin anumite influențe specifice discursului vest- 
european. Astfel, creaţia compozitorului Dimitrie Cuclin denotă acuratețea scriiturii 
instrumentale, specifică scriiturii contrapunctice, dar şi consecvenţa tematică, realizată în 
spiritul exigenţelor iniţiate de Vincent d'Indy, Cvartetul nr. 1 fiind considerat, din 
perspectiva bergeriană, drept vestitor al neoclasicismului românesc de factură lirică.+ 
Aceste influențe vest-europene se regăsesc şi în lucrările unor compozitori precum 
Theodor Rogalski şi lonel Perlea, Berger indicând acum existența unor inflexiuni 
provenite din scriitura raveliană şi regeriană, marcată de o predilecție pentru climatul 
liric, dominat de avânturi romantice şi nuanțe umoristice. Tehnicile componistice 
menţionate mai sus îşi vor găsi o continuitate surprinzătoare şi originală în Cvartetul 
nr. 2 de Alfred Mendelssohn, perceput drept o sinteză amplă între sonata concertantă şi 
diferite forme variaționale. 

În ceea ce priveşte orientarea genului către un filon emoțional românesc, 
perspectiva analitică bergeriană se referă la creaţia lui Mihail Andricu, din care se disting; 
cele Patru novelete pentru pian şi cvartet de coarde. Acestea surprind elemente ale cântecului 
şi jocului popular creionate cu discreţie, sugerate într-o manieră neoclasică şi într-o 


l Idem, p. 97. 
? Idem, pp. 135-138. 
3 Idem, p. 148. 
4 Idem, 154-155. 

lumină blândă, învăluitoare. Acestea reprezintă, în viziunea lui Berger, un principal 
punct de pornire în realizarea Cvartetului op. 14, lucrare în care se face apel la o 
formă neoclasică ce se îmbină cu o muzică zglobie şi poznaşă, astfel fiind posibilă 
aparenta înscriere a lucrării în genul de divertismento neoclasic, în care părăsirea 
tipologiei postromantice va determina impunerea unui model de cvartet popular 
românesc. 

Aceste caracteristici se regăsesc şi în Cvartetul în mi minor, al cărui 
compozitor, Mihail Jora, conturează tipologia cvartetului de factură românească 
prin existența unui ciclu unitar, bogat în evenimente şi situaţii contrastante, 
realizat prin intermediul unor structuri ce denotă organizarea întregului pe 
temeiul monotematicului. Ca urmare, în viziunea bergeriană, Scherzo-ul este 
considerat prototipul unei muzici avântate, bazată pe fraze asimetrice, armonii 
cromatice şi poliritmii, în timp ce partea lentă face apel la ideea de cântec lung, de 
dor, sugerată de arcuirea melosului în fraze largi, atotcuprinzătoare. 

Nu sunt trecute cu vederea nici anumite întrepătrunderi şi deschideri ale 
genului, acum fiind momentul în care Berger ne pune înainte creația 
compozitorului Zeno Vancea. Astfel, deşi Cvartetul bizantin şi Cvartetul de coarde nr. 1 
sunt partituri „pierdute sau împrăştiate prin lume”, ele subliniază preocuparea 
compozitorului de a introduce în discursul său un melos particular, „bogat în 
substanţe şi aspecte modale, dar şi în esențe de frumos mereu filtrate şi luminate în 
trecerea veacurilor”! Integrarea unui astfel de melos în structura polifonică a 
discursului reprezintă factorul determinant în conceperea unor scriituri inovatoare 
prin natura cromatică a discursului şi prin concizia exprimării, caracteristici ce se 
reflectă şi în cele două lucrări ale lui Constantin Silvestri. Ca urmare, Wilhelm 
Berger atrage atenţia asupra faptului că, dacă primul cvartet reprezintă etalarea 
unui compozitor ce „avea darul extrem de rar de a intui în zborul fanteziei 
neîngrădite atributele tuturor stilurilor de referință modernă”, Cvartetul nr. 2 pune 
în lumină structuri monotematice, teme puternic individualizate, planuri 
contrapunctice coerente şi sincronizate, menite să demonstreze afirmarea lui 
Silvestri drept cel „ce căuta acel cânt imaterial, acea supleţe a inflexiunilor motivice 
în stare să evoce o atemporalitate romantică”. 

Tipologia folclorică a genului de cvartet este şi ea evidenţiată, Concertul 
pentru cvartet de coarde de Paul Constantinescu reprezentând, în viziunea lui Berger, 
imaginea unui „document istoric, autentic în frumuseţea lui, mereu actual, grație 
dinamicii şi vigurozității unei muzici exemplare”. Lucrarea face apel la un folclor 
real, părţile extreme marcând preocuparea pentru procedee dezvoltătoare 
determinate de o substanţă muzicală melodico-ritmică de natură modală mereu 
expozitivă, în timp ce partea lentă este dominată de elementul rapsodic, tonul epic 
şi recitativele percutante, evocând dimensiunea baladei populare. În acelaşi timp, 


l Idem, p. 158. 

Berger face referire şi la creaţia lui Ion Dumitrescu, al cărui Cvartet în do major 
surprinde caracteristici specifice unor forme muzicale ample, fapt ce determină 
afirmarea unei muzici ce tinde să constituie o frescă atotcuprinzătoare. Afirmarea 
tipologiei neoromantismului folcloric se regăseşte, din perspectiva bergeriană, în 
Cvartetul de coarde în mi bemol major op. 17 al cărui autor, Marțian Negrea, reuşeşte 
să capteze ascultătorul prin intermediul unor jocuri şi cânturi instrumentale 
puternic cizelate şi rafinate, ce fac referiri la expresia romantică şi sentimentală, 
caracterizată printr-un limbaj armonic intens cromatizat şi printr-un melos ce tinde 
să comunice direct şi armonios. 

Rămân însă pe deplin definitorii cele două cvartete enesciene, pe care Wilhelm 
Georg Berger le consideră ca fiind imaginea vie a marilor creaţii, a căror linişte interioară 
este dată de întrepătrunderea armonioasă dintre luminozitate, seninătate şi meditaţie 
profundă.! %. Astfel, pornind de la ideea că muzica românească îi datorează lui George 
Enescu simbioza dintre tehnicile vest-europene şi substanţa specific românească, fapt 
ce determină universalizarea muzicii româneşti şi participarea acesteia la marele 
avânt luat de gândirea muzicală modernă, Berger încadrează creația enesciană în 
cinci sfere relativ distincte, datorită problematicii specifice înscrise înăuntrul lor. 

Cele două Cvartete op. 22, percepute drept imaginea metaforică a celor două 
emisfere ale globului terestru, ilustrează în viziunea bergeriană momentul desăvârşirii 
stilistice (ultima sferă) şi totodată al întoarcerii la sensibilitate. Pornind de la acest aspect, 
Cvartetul op. 22 nr. 1 în mi bemol major (1916) sugerează înscrierea sentimentului în 
dimensiunea romantică, fapt evidenţiat prin definirea acestei lucrări drept fresca 
unor frământări existenţiale, acum fiind ilustrată în plan sonor nevoia 
compozitorului de a dialoga cu sinele, sentimentul fiind cel ce determină, în cazul 
de față, patru mişcări unite prin substanța melodică pregnantă, capabilă să 
genereze şi să susțină entuziasmul colectiv de a cânta. Din punct de vedere 
tipologic, Berger subliniază existența unei sonate dezvoltătoare pentru patru 
instrumente soliste, prin care Enescu se afirmă drept creator al unei noi tehnici 
componistice, menite să evidenţieze tipologia unui discurs monodic, la nivelul 
căruia, prin intermediul ţesăturilor polifonice şi polimelodice, „un conglomerat de 
motive şi voci dialoghează într-o singură linie”. Nu este trecută cu vederea nici 
latura dinamică: în viziunea bergeriană, aceasta depăşeşte tipologia impusă de 
Max Reger; fiecare particulă dinamică sau ornamentală este definită acum şi în 
plan agogic, întrepătrunderea inflexiunilor determinând ilustrarea unei pânze 
sonore nesfârşite, elastice, suple şi transparente. 

La polul opus se află Cvartetul op. 22 nr. 2 în sol major (1951), ale cărui patru 
părți oglindesc o deplină unitate şi coerență determinată de migraţia ciclică a 
substanţei tematice. Totodată, prin intermediul ideilor muzicale, se poate vorbi 
despre întrepătrunderea dintre o muzică plină de seninătate şi luminozitate şi 


1 Idem, p. 176. 

pasaje dominate de meditaţie gravă, Enescu fiind perceput drept compozitorul 
care a ştiut să traducă, în plan sonor, sentimentele sale, înscrise de această dată în 
dimensiunea clasică. Definind această lucrare prin raportare la viziunea 
bergerienă, distingem afirmarea unei veşnice pendulări între realitate şi vis, 
determinată de opoziţia dintre mişcările repezi şi cele lente, dar şi dintre 
momentele reflexive şi torentele concertante. 

Ca urmare, Cvartetul ilustrează ideea de „colaborare între spiritul şi 
sensibilitatea artistului, în concordanţă cu natura umană”, fiind în acelaşi timp 
privit drept o concluzie supremă, ce a luat ființă ca o afirmare a tipologiei unui 
creator „care împinge măiestria până la perfecţiune, fiind slujit de o scriitură 
instrumentală de o excepțională eficienţă şi varietate”. 

La finalul acestui periplu prin istoria cvartetului de coarde, putem trage câteva 
concluzii privind importanţa sa în muzicologia românească. Perspectiva stilistico-estetică 
construită de Wilhelm Georg Berger acoperea, la momentul apariției celor două volume, 
un gol în scriitura muzicologică autohtonă. Literatura dedicată acestui gen nu 
consemnase anterior decât lucrarea analitică a lui Tudor Ciortea despre cvartetele 
beethoveniene.! Viziunea lui Berger asupra evoluţiei cvartetului de coarde în istoria 
muzicii a reprezentat un important reper şi pentru demersuri muzicologice ulterioare 
care au vizat acest gen: maniera în care Valentina Sandu Dediu a definit tipologia 
cvartetului beethovenian?, optica pe care Vasile Iliuț a avut-o asupra dimensiunii 
romantice a genului? şi, nu în ultimul rând, analizele minuţioase prin care Pascal 
Bentoiu a reuşit să creeze ideea de „jurnal de călătorie în cuprinsul creației enesciene”4, 
în care cvartetul de coarde reprezintă o destinație principală. Şi astăzi, teoretizarea 
datorată lui Wilhelm Georg Berger rămâne un punct de referință în orice abordare 
actuală a genului de cvartet. 

